सूचना और प्रसारण मंत्रालय
श्री अनुराग ठाकुर ने जी-20 शिखर सम्मेलन से पहले अंतर्राष्ट्रीय मीडिया सेंटर में तैयारियों की समीक्षा की
राष्ट्राध्यक्षों के शिखर सम्मेलन का यह ऐतिहासिक आयोजन इतिहास की रचना करेगा: श्री ठाकुर
"मीडिया सेंटर में विश्व स्तरीय सुविधाएं उपलब्ध हैं"
केंद्रीय सूचना एवं प्रसारण मंत्री श्री अनुराग ठाकुर ने आज जी-20 नेताओं के शिखर सम्मेलन से पहले तैयारियों और व्यवस्थाओं का जायजा लेने के लिए अंतर्राष्ट्रीय मीडिया सेंटर का दौरा किया। भारत मंडपम में 9-10 सितंबर 2023 को शिखर सम्मेलन का आयोजन किया जाएगा। भारत मंडपम के दौरे के समय श्री ठाकुर को कार्यक्रम स्थल पर एमसीआर, स्टूडियो, पीसीआर, पीक्यूआर और सोशल मीडिया रूम का अवलोकन कराया गया।
आयोजन स्थल पर श्री ठाकुर ने कहा कि भारत जी-20 राष्ट्राध्यक्षों के शिखर सम्मेलन की मेजबानी करने के लिए उत्साहित है। उन्होंने बताया कि देशभर के 60 से अधिक शहरों में 200 से अधिक बैठकें हुई हैं, जिनके प्रति जबरदस्त उत्साह देखा गया है। उन्होंने कहा कि यह किसी कार्यक्रम के आयोजन की ऐतिहासिक पराकाष्ठा है और उन्हें उम्मीद है कि राष्ट्राध्यक्षों का यह शिखर सम्मेलन इतिहास की रचना करेगा।
इंटरनेशनल मीडिया सेंटर की व्यवस्था के बारे में मंत्री महोदय ने कहा कि यहां विश्वस्तरीय सुविधाएं मौजूद हैं और यह नए भारत की शक्ति को प्रदर्शित करता है। भारत की कलात्मक और सांस्कृतिक झलकियों से सेंटर की दीवारें सुशोभित हैं। उल्लेखनीय है कि मीडिया सेंटर भारत मंडपम के निकट है, जहां शिखर सम्मेलन का आयोजन किया जाएगा।
उन्होंने आगे कहा कि मुख्य मीडिया सेंटर, प्रेस वार्ता स्थल का नाम हिमालय है और इसमें 300 से अधिक पत्रकार उपस्थित रह सकते हैं। उन्होंने कहा कि भारत अपनी डिजिटल भुगतान प्रणाली के लिए विश्व स्तर पर पहचाना जाता है और इस तकनीकी कौशल को यहां के मंडपों में प्रदर्शित किया जाएगा।
शिखर सम्मेलन के दौरान भारत की प्रस्तुतियों के बारे में मंत्री महोदय ने कहा, "शिखर सम्मेलन के दौरान भारत अपनी समृद्ध संस्कृति और धरोहर का प्रदर्शन करेगा तथा साथ ही नए भारत की श्रेष्ठ छवि भी पेश करेगा।"
उन्होंने कहा कि जी-20 में दुनिया भर से मीडियाकर्मी जमा होंगे। उन्होंने दुनिया भर के मीडिया समुदाय का गर्मजोशी से स्वागत किया।
कार्यक्रम के प्रसारण की विस्तृत व्यवस्था बनाने के लिए दूरदर्शन की सराहना करते हुए उन्होंने कहा कि दूरदर्शन हवाई अड्डे से भारत मंडपम तक विभिन्न स्थानों पर 78 यूएचडी और 4के कैमरे लगाकर अत्यंत महत्वपूर्ण भूमिका निभा रहा है। श्री ठाकुर ने कहा कि मीडिया को क्लिन फीड उपलब्ध कराई जाएगी।
पृष्ठभूमि
कार्यक्रम स्थल पर मीडिया की सुविधा के लिए व्यापक इंतजाम किये गये हैं
- मुख्य शिखर सम्मेलन भारत मंडपम में आयोजित होने जा रहा है और इसके निकट अंतर्राष्ट्रीय व्यापार संवर्धन संगठन  परिसर, नई दिल्ली के हॉल नंबर चार और पांच में अंतर्राष्ट्रीय मीडिया सेंटर  स्थापित किया जा रहा है।
- आधिकारिक कार्यक्रम जैसे आगमन, प्रस्थान, उद्घाटन और समापन समारोह, द्विपक्षीय बैठकें, राष्ट्राध्यक्षों के जीवनसाथियों व परिवारजनों के लिए  आयोजन और राजघाट पर कार्यक्रम आदि केवल डीडी तथा आधिकारिक विदेशी मीडिया द्वारा कवर किए जाएंगे। सभी को क्लिन फीड उपलब्ध कराई जाएगी।
- आईएमसी के पास सभी प्रकार की सुविधाओं के साथ 2000 से अधिक मीडिया प्रतिनिधियों की मेजबानी करने की क्षमता है।
- आईएमसी आधिकारिक मीडिया सहित सभी घरेलू और विदेशी मीडिया की मेजबानी करेगा।
- केवल मान्यता प्राप्त  मीडिया कर्मियों को ही आईएमसी में प्रवेश की अनुमति दी जाएगी।
सभी मीडिया कर्मियों के लिए आईएमसी में निम्न सुविधाएं प्रदान की जाएंगी
- इंटरनेट कनेक्टिविटी और प्रिंटर के साथ 1300 से अधिक वर्क-स्टेशन
- हाई स्पीड वाईफ़ाई
- अंतर्राष्ट्रीय प्रसारण केंद्र : प्रसार भारती द्वारा रिकॉर्ड किए गए भारत मंडपम से स्वच्छ फ़ीड के लिए
- छोटे मीडिया बूथ, ‘वन-टू-वन’ साक्षात्कार कक्ष
- मीडिया ब्रीफिंग रूम : जहां विदेशी प्रतिनिधि ब्रीफिंग का आयोजन करेंगे
- मीडिया के लिए रिपोर्टिंग के लिए लाइव स्टैंड-अप पोजीशन उपलब्ध हैं
- मीडिया लाउंज
- सूचना कियोस्क
- हेल्प डेस्क
- चिकित्सा कक्ष
- खाने के कई तरह के विकल्प उपलब्ध होंगे
- जेएलएन और आईएमसी के बीच 1400 पार्किंग सुविधाएं और 80 से अधिक शटल बसें चलेंगी।
इसके अलावा, निम्नलिखित प्रदर्शनियां मीडिया के लिए खुली रहेंगी
○ हॉल 3 के फ़ोयर में आरबीआई का डिजिटल नवोन्मेष मंडप
○ लोकतंत्र की जननी  हॉल 5 के फ़ोयर में प्रदर्शनी
○ हॉल 4 के फ़ोयर में इलेक्ट्रॉनिकी और सूचना प्रौद्योगिकी मंत्रालय द्वारा डिजिटल इंडिया इमर्सिव एक्सपीरियंस
○ हॉल 3 के भूतल में ओडीओपी प्रदर्शनी
भारत पहली दिसंबर, 2022 से "वसुधैव कुटुंबकम" या "एक पृथ्वी • एक परिवार • एक भविष्य" की विषयवस्तु के तहत जी-20 की अध्यक्षता कर रहा है।
उसके बाद से, सदस्य देशों, आमंत्रित देशों और अंतर्राष्ट्रीय संगठनों सहित दुनिया भर के हजारों प्रतिनिधियों की भागीदारी के साथ पूरे भारत के 60 से अधिक शहरों में लगभग 220 बैठकों का आयोजन हो चुका है।
भारत की जी-20 की अध्यक्षता बहुत अहम रही है, क्योंकि हम इस विशाल समागम को जनभागीदारी के रूप में देश के कोने-कोने में विस्तृत होते हुए देख रहे हैं। भारत में सिर्फ सरकार ही नहीं, बल्कि सभी 140 करोड़ देशवासी आयोजन के मेजबान हैं।
इस कार्यक्रम में वैश्विक और घरेलू मीडिया की सबसे बड़ी उपस्थिति देखने को मिलेगी।